OBH 4999/2002.
Az állampolgári jogok országgyűlési biztosa általános helyettesének jelentése
Ügyintéző: Dr. Szécsi Mária
Az eljárás megindítása
A német állampolgár panaszát az európai állampolgári megbízott azért tette át a magyar állampolgári jogok országgyűlési biztosához, mert a panaszolt ügyben nem volt hatásköre, hiszen az magyar közintézményre, és nem az Európai Közösség szervére, intézményére vonatkozott.
A panaszos azt kifogásolta, hogy diszkrimináció érte a magyar múzeumokban és egyéb közintézményekben (pl. a Parlament megtekintésekor), mert azokban a nem–belföldi látogatóknak két–háromszoros belépődíjat kell fizetniük. Sérelmezte továbbá, hogy a közlekedési díjak kedvezményei (vasúton, autóbuszon) is csak a magyar állampolgárokra vonatkoznak, a külföldi és nemzetközi diákigazolványt e kedvezményekhez nem fogadják el. Véleménye szerint ezek a megkülönböztetések nem méltóak az Európai Unióhoz csatlakozni kívánó államhoz.
A megállapított tényállás
Magyarországon valóban előfordul, hogy a múzeumok belépődíjai a nem magyar állampolgárok számára magasabbak, de ez nem jellemző. A diákkedvezmények általában a magyar diákigazolványhoz kapcsolódnak. A közlekedési vállalatoknak szintén a magyar diákigazolványra kell kedvezményt adniuk. Ugyanakkor a nemzetközi diákigazolvány alapján is adnak kedvezményt a muzeális intézmények belépődíjaiból. Pl. a panaszban említett Terror Háza múzeum belépődíja (személyenként) magyarok számára: felnőtteknek 1000 Ft, diákoknak 500 Ft, külföldieknek 3000 Ft, külföldi diákoknak 1500 Ft. A Parlamentbe (amely nem múzeum vagy kiállítás) a külföldi felnőtt belépőjegy 2000 Ft, a diákjegy 1000 Ft. A magyaroknak a belépés ingyenes, miután a magyar államiság jelképeként az épület és az ott elhelyezett magyar korona számukra más jelentőségű, mint a külföldieknek.
A vizsgált alkotmányos jogok
•	A diszkrimináció tilalma: Alkotmány 70/A. § (1) bekezdés "A Magyar Köztársaság biztosítja a területén tartózkodó minden személy számára az emberi, illetve az állampolgári jogokat, bármely megkülönböztetés, nevezetesen faj, szín, nem, nyelv, vallás, politikai vagy más vélemény, nemzeti vagy társadalmi származás, vagyoni, születési vagy egyéb helyzet szerinti különbségtétel nélkül".
•	A művelődéshez való jog: Alkotmány 70/F. § (1) bekezdés „A Magyar Köztársaság biztosítja az állampolgárok számára a művelődéshez való jogot.”
(2) bekezdés „A Magyar Köztársaság ezt a jogot a közművelődés kiterjesztésével és általánossá tételével, az ingyenes és kötelező általános iskolával, képességei alapján mindenki számára hozzáférhető közép– és felsőfokú oktatással, továbbá az oktatásban részesülők anyagi támogatásával valósítja meg.”
Az alkalmazott jogszabályok
•	Az állampolgári jogok országgyűlési biztosáról szóló 1993. évi LIX. törvény (Obtv.) 
•	194/2000. (XI. 24.) Korm. rendelet a muzeális intézmények látogatóit megillető kedvezményekről 
•	287/1997. /XII.29./ Korm. rendelet a közforgalmú személyszállítási utazási kedvezményekről
A vizsgálat megállapításai
Az állampolgári jogok országgyűlési biztosának hatáskörébe a hatóságok vagy közszolgáltatók, közintézmények tevékenységének vizsgálata tartozik, de kizárólag abból a szempontból, hogy a kifogásolt döntés vagy eljárás következtében a panaszos alkotmányos jogai sérültek–e, vagy fennáll–e ilyen sérelem közvetlen veszélye.  Vizsgálatomat tehát e körben folytattam.
A közlekedési vállalatok közszolgáltatók; a múzeumok, közgyűjtemények többségét közintézményként az állam vagy az önkormányzatok tartják fenn; a panaszban említett Terror Házát pedig egy közalapítvány. A belépődíjat a fenntartó vagy az intézmény vezetője állapítja meg, és kedvezményt is ő adhat. A múzeumok látogatóit megillető legfontosabb kedvezményeket azonban kormányrendelet határozza meg, kötelezően. E rendelet értelmében a múzeumok, közérdekű muzeális gyűjtemények, kiállítások látogatói közül a nemzetközi diákigazolvánnyal rendelkező tanulók és hallgatók ugyanúgy 50 %-os kedvezményt kapnak a belépődíjból (adott esetben a külföldiekre vonatkozó díjból), mint a magyar állampolgár diákok. Az említett rendelkezés szerint továbbá nemzetközi szerződés ilyen rendelkezése esetén – ami természetesen a viszonosságot is jelenti – más külföldi állampolgárokat is megillethet a kedvezmény vagy díjmentesség. (Egyes, kiemelt költséggel járó időszaki kiállítások belépődíjainál a kedvezmény szűkebb körű lehet.)
A magyar alkotmány a művelődéshez való jogot – ide tartozik a közművelődés is – a magyar állampolgárok számára biztosítja, és nem bármely állam polgára számára, mint teszi ezt az ún. emberi jogoknál (klasszikus alapjogok, szabadságjogok). A művelődéshez való jog megvalósulásához ugyanis a múzeumok, közgyűjtemények számára igen jelentős anyagi támogatást kell adni az állami és az önkormányzati közpénzekből, hiszen a belépődíjak a fenntartási költségeket nem fedezik. E közpénzek forrása pedig túlnyomórészt a magyar állampolgárok adója, befizetése a költségvetés számára.
A diákigazolványhoz kapcsolódó utazási kedvezmény az oktatásban részesülők anyagi támogatásának része, és az Alkotmány alapján ez az anyagi támogatás szintén a magyar állampolgárokat illeti meg. Miután a külföldi diákoknak az anyagi támogatásra (kedvezményre) nincs alkotmányos joguk, az alkotmányos joggal összefüggő visszásságot nem állapítottam meg a kedvezmény mellőzése miatt.
A diszkriminációt természetesen a magyar alkotmány is tiltja. Minthogy azonban a panaszolt esetben eleve állampolgári jogként definiált jogról van szó, csak a magyar állampolgárok körén belül értelmezhető ez a tilalom (faj, szín, nem, nyelv stb. szerinti megkülönböztetés). A külföldiek számára magasabb összegű múzeumi belépő alkalmazása tehát nem okoz alkotmányos joggal összefüggő visszásságot.
Tekintettel arra, hogy az ügyben alkotmányos joggal kapcsolatos visszásságot vagy annak közvetlen veszélyét nem állapítottam meg, vizsgálatomat ajánlás nélkül zárom le.
Nélkülözhetetlennek tartom azonban rögzíteni, hogy ha az Európai Unióhoz történő csatlakozásról szóló nemzetközi egyezmény értelmében a múzeumok belépődíjainál az Unió tagállamainak polgárai között megkülönböztetés nem tehető, akkor a csatlakozás időpontjától ez a különbség bizonyosan meg fog szűnni, hiszen országunk Alkotmánya szerint a nemzetközi jogi kötelezettségeket teljesíteni kell (Alkotmány 7. § (1) bekezdés). Természetesen ez azzal is jár majd, hogy attól az időponttól a magyar állampolgárok az Unió tagországainak múzeumait a többi tagországgal azonos mértékű díjért látogathatják, ami jelenleg még nincs így.

Budapest, 2003. május 20.

Takács Albert